Kawasaki Ki-48

Το Kawasaki Ki-48 (ονομασία του Ιαπωνικού Αυτοκρατορικού Στρατού: «Δικινητήριο Ελαφρύ Βομβαρδιστικό Τύπου 99»,  συμμαχική ονομασία αναφοράς: «Lily») ήταν ελαφρύ βομβαρδιστικό της περιόδου του Β΄ Παγκοσμίου Πολέμου.

Σχεδιασμός και ανάπτυξη
Η ανάπτυξη του Ki-48 ξεκίνησε στα τέλη του 1937 κατόπιν αιτήματος της ανώτατης διοίκησης του Αυτοκρατορικού Στρατού. Ζητήθηκε από την Kawasaki να αναπτύξει ένα ταχύ βομβαρδιστικό που θα ήταν ικανό να φτάσει τα 480 km/h σε ύψος 3000 m που θα είχε επίσης τη δυνατότητα να φτάσει στα 5000 m μέσα σε δέκα λεπτά. Ο σχεδιασμός του αεροσκάφους αυτού ήταν επηρεασμένος από το σοβιετικό Tupolev SB.

Η Kawasaki είχε αποκομίσει εμπειρία από την ανάπτυξη του βαριού μαχητικού Ki-45, γεγονός που βοήθησε στην επίλυση των περισσότερων τεχνικών προβλημάτων. Παρόλα αυτά το αεροσκάφος είχε ορισμένα μειονεκτήματα, με κυριότερο πως μπορούσε να μεταφέρει μόλις 800 kg βομβών. Τεχνολογικά ήταν παρόμοιο με σύγχρονά του όπως τα Bristol Blenheim και Tupolev SB και όχι πιο ανεπτυγμένους τύπους όπως το Douglas A-20 Havoc, το Martin Maryland ή το Baltimore. Κύριο αμυντικό του μέσο θα ήταν η υψηλή του ταχύτητα, ενώ ο αμυντικός του οπλισμός ήταν ισχνός και αποτελούνταν από τρία πολυβόλα. Το γεγονός αυτό είχε ως συνέπεια τα Ki-48 να είναι ιδιαίτερα ευάλωτα στη δράση των αντίπαλων μαχητικών στα μεταγενέστερα στάδια του παγκοσμίου πολέμου. Σταδιακά οι Σύμμαχοι παρέταξαν νέους τύπους μαχητικών, που ήταν σαφώς ταχύτεροι από το Ki-48, με συνέπεια να απολεσθεί και αυτό το πλεονέκτημα. Η κατάσταση για τις ιαπωνικές αεροπορικές δυνάμεις κατέστη σταδιακά δυσχερής, καθώς η αεροπορική βιομηχανία της χώρας κατάφερε να παράξει νεώτερους και πιο σύγχρονους τύπους βομβαρδιστικών, όπως για παράδειγμα τα Yokosuka P1Y και Mitsubishi Ki-67, σε μικρούς αριθμούς.

Επιχειρησιακή ιστορία
Από τα τέλη του 1940 τα Ki-48 άρχισαν να επιχειρούν στην Κίνα, στο πλαίσιο του Β΄ Σινοϊαπωνικού Πολέμου. Εκεί αντικατέστησαν τα Kawasaki Ki-32, ενώ από τον επόμενο χρόνο και έπειτα από την είσοδο της Ιαπωνίας εκτεταμένη ήταν η χρήση τους στις Φιλιππίνες, τη Μαλάγια, τη Μπούρμα, τη Νέα Γουινέα, των Νήσων του Σολομώντα και των Ολλανδικών Ανατολικών Ινδιών.

Πολλά παρέμειναν επιχειρησιακά μέχρι τη Μάχη της Οκινάουα, στα καταληκτικά στάδια της σύρραξης στον Ειρηνικό. Στα τέλη του πολέμου πολλά χρησιμοποιήθηκαν επίσης σε αποστολές καμικάζι. Επίσης αρκετά Ki-48 αξιοποιήθηκαν ως αεροσκάφη δοκιμών για άλλα  συστήματα, όπως ο κατευθυνόμενος πύραυλος Kawasaki Ki-148 ή ο κινητήρας τζετ Ne-0. Το γεγονός πως πολλά Ki-48 παρέμειναν επιχειρησιακά μέχρι το 1945 υποδηλώνει πως η επιβιωσιμότητά τους ήταν σχετικά υψηλή. Αυτό εν πολλοίς οφείλονταν στην πρακτική των Ιαπώνων να στέλνουν μικρούς σχηματισμούς βομβαρδιστικών (τρία με δέκα αεροσκάφη) με συνοδεία μεγάλου αριθμού μαχητικών, κατά κανόνα των Nakajima Ki-43.

Εκδόσεις
 Ki-48
 Τέσσερα πρωτότυπα με κινητήρες Nakajima Ha25 των 963 hp και πέντε αεροσκάφη προπαραγωγής με τροποποιημένο ουραίο.

 Ki-48-Ia
 Αρχική έκδοση παραγωγής.

 Ki-48-Ib,
 Παρόμοια με την έκδοση Ia, είχαν διαφοροποιήσεις όσον αφορά τον αμυντικό οπλισμό.

 Ki-48-II
 Τρία πρωτότυπα.

 Ki-48-IIa
 Έκδοση με ισχυρότερους κινητήρες, επιμηκυμένη άτρακτο, επιπλέον θωράκιση και ικανότητα μεταφοράς μεγαλύτερου φορτίου βομβών.

 Ki-48-IIb
 Βομβαρδιστικό κάθετης εφόρμησης, με φρένα βύθισης και ενισχυμένη άτρακτο.

 Ki-48-IIc
 Έκδοση με ισχυρότερο αμυντικό οπλισμό.

 Ki-48-II KAI
 Τροποποιημένα αεροσκάφη για αποστολές καμικάζι.

 Ki-66
 Έκδοση όπου αφαιρέθηκε ο πυργίσκος πολυβόλων στο ρύγχος για να τοποθετηθούν στη θέση του δύο σταθερά πολυβόλα των 12,7 mm. Κατασκευάστηκαν οκτώ πρωτότυπα με διάφορες διατάξεις όμως το Ki-66 δεν εντάχθηκε σε παραγωγή διότι η βελτίωση στην μέγιστη ταχύτητα πτήσης ήταν αμελητέα. Τα φρένα βύθισης του Ki-66 χρησιμοποιήθηκαν στο Ki-48 IIb.

 Ki-81
 Έκδοση του Ki-48 που παρέμεινε στο στάδιο του σχεδιασμού.

 Ki-174
 Μονοθέσιο αεροσκάφος για αποστολές καμικάζι. Δεν κατασκευάστηκε.

Διασωζόμενα αεροσκάφη
 Ένα Ki-48 εκτίθεται στο Μουσείο του Μεγάλου Πατριωτικού Πολέμου στη Μόσχα.
 Το Κινέζικο Αεροπορικό Μουσείο διαθέτει ένα αεροσκάφος στα χρώματα της αεροπορίας της χώρας. Κάποια από τα τμήματά του είναι σύγχρονη αναπαραγωγή των αρχικών."Kawasaki Ki-48-II (replica)." China Aviation Museum (中国航空博物馆), Datangshan. Retrieved: 25 August 2010.
 Το Πολεμικό Μουσείο της Πολεμικής Αεροπορίας της Ινδονησίας περιλαμβάνει ένα Ki-48 στη συλλογή του."Babo airfield." www.pacificwrecks.com. Retrieved: 25 August 2010.

Χρήστες
Ιαπωνία
 Αεροπορική Υπηρεσία του Ιαπωνικού Αυτοκρατορικού Στρατού

Κίνα (1912-49)

Λαϊκή Δημοκρατία της Κίνας 
Η Αεροπορία του Λαϊκού Απελευθερωτικού Στρατού αξιοποίησε αεροσκάφη που πέρασαν στην κατοχή της. Το τελευταίο Ki-48, αποσύρθηκε από το ρόλου του εκπαιδευτικού το 1952.

Ινδονησία
Οι Ινδονήσιοι χρησιμοποίησαν ένα Ki-48 ενάντια στις ολλανδικές αποικιακές δυνάμεις. Το αεροσκάφος αυτό συναρμολογήθηκε από τμήματα διάφορων άλλων αεροσκαφών και έγινε το πρώτο δικινητήριο βομβαρδιστικό της Ινδονησίας.

Δείτε επίσης

Συγκρίσιμα αεροσκάφη
 Bristol Blenheim
 Dornier Do 17
 Douglas A-20 Havoc
 Lockheed Hudson
 Martin Maryland

Παραπομπές

Βιβλιογραφία







Εξωτερικοί σύνδεσμοι


Κατηγορία:Αεροσκάφη Kawasaki
Κατηγορία:Βομβαρδιστικά αεροσκάφη
Κατηγορία:Βομβαρδιστικά κάθετης εφόρμησης
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Β' Παγκοσμίου Πολέμου